Hei, denne artikkelen er over ett år gammel og kan inneholde utdatert informasjon

(Dagbladet): Toro, mest kjent for sine supper, sauser og gryteretter, har i dag rykket inn en helsides annonse i så vel Dagbladet som VG. Der går de offensivt til verks mot sin navngitte hovedkonkurrent Knorr. Budskapet er at Knorr fremdeles bruker palmeolje i sine produkter, mens Toro ikke gjør det.

«Norge er helt i teten når det gjelder å si nei til palmeolje. Derfor er det bare logisk at vi i TORO fjerner palmeoljen i alle våre gryter, sauser og supper. Og kanskje like logisk at vår hovedkonkurrent Knorr ikke gjør det. Knorr opererer jo i markeder over hele verden, og i mange av dem er ikke palmeoljebruk noe stort tema foreløpig», står det teksten, forfattet av Ingebrigt Steen Jensen i reklamebyrået Alle Gutta.

Omstridt Palmeolje har i mange år vært svært utbredt i matproduksjon på grunn av stor tilgjengelighet og lav pris. De seinere åra har imidlertid motstanden mot bruken økt kraftig i omfang - årsaken er det høye innholdet av mettede fettsyrer, spesielt palmitinsyre, som tillegges uheldige helsevirkninger. I tillegg framholder motstanderne at den enorme produksjonen går hardt ut over regnskogen.

Tidligere har matvareprodusentene i stor grad sluppet å spesifisere hvilke ingredienser som faktisk skjuler seg bak samlebetegnelser som «vegetabilsk olje», men strengere regelverk gjør nå dette vanskeligere.

- Fra 14. desember kommer en ny matinformasjonsforordning fra EU, som gjør at det blir veldig lett å lese på pakken hva slags fett som er brukt - palme- eller rapsolje, for eksempel. Knorr bruker palmeolje i sine supper, og blir nå nødt til å opplyse forbrukerne om det, sier Bjørn Brennskag, kommunikasjonssjef i Orkla Foods Norge (som eier Toro), til Dagbladet.

Brennskag framholder at bruken av palmeolje er økt de siste åra, og sier Toro håper at andre matprodusenter vil følge deres eksempel ved å finne alternativer.

- Vi tror ikke det vil være mulig å øke produksjonen av palmeolje uten at ytterligere regnskog går tapt. For å bevare den gjenværende regnskogen i Indonesia og Malaysia er det derfor nødvendig å redusere veksten i forbruket, sier han.

- Bedre å navngi Brennskag trekker fram undersøkelser der rundt halvparten av de spurte sier at de ikke vil ha palmeolje. Han legger heller ikke skjul på at annonsen er ment å gi Toro et konkurransefortrinn i markedskampen mot Knorr.

- Dere går uvanlig aggressivt til verks og navngir hovedkonkurrenten for å framheve egne produkter?

- Det er riktig, men det er bedre å navngi enn å være subtil. Og det er helt offentlige opplysninger vi trekker fram; det er bare å lese på knorr.no, der det i ingredienslista for produktene tydelig står at det brukes palmeolje, sier kommunikasjonssjefen.

Knorr eies av det nederlandsk-britiske konsernet Unilever. Unilever Nordics kommunikasjonssjef Maria Stareborn reagerer sterkt på Toros annonse.

- Vi er svært overrasket over Toros påstander, sier Stareborn i en e-post til Dagbladet.

Stareborn ønsker å nyansere synet på palmeolje og anfører en rekke argumenter for at den fremdeles skal være en ingrediens i Knorrs produkter.

- Vi tror ikke på en boikott, men snarere på en ansvarsfull bruk av sertifisert, bærekraftig og sporbar palmeolje. Denne oppfatningen deles også av WWF og Greenpeace, sier hun.

- Ønsker bærekraftighet Kommunikasjonssjefen framholder at Unilever tar bærekraftighet på alvor.

- Palmemoljen vi bruker, kommer fra sertifiserte, bærekraftige og sporbare kilder, sier hun.

Stareborn advarer også mot negative sosiale og økologiske konsekvenser av å erstatte palmeolje med andre typer fett.

- Andre avlinger krever f.eks. 4-10 ganger mer dyrkbar mark, noe som igjen krever at enda større skogsarealer tas i bruk til avlinger enn ved dyrking av palmer. Dessuten fører det til betraktelig redusert inntekt for millioner av mennesker i utviklingsland. Det anser vi ikke som ansvarsfullt, sier hun.

Fra et helseperspektiv trekker Stareborn fram at palmeolje ikke inneholder transfett. I tillegg inneholder den mindre mettet fett enn melkefett og smør.

- Usaklig og barnslig Trond Blindheim, reklamemann og rektor ved Markedshøyskolen, sier det i norsk sammenheng er uvanlig å trekke fram negative egenskaper ved navngitte konkurrenter for å framheve egne produkter.

- Dette er et grep som er vanligere i USA. Det er en aggressiv tone som som føyer seg inn i en kultur vi ikke er vant med, sier han til Dagbladet.

Blindheim understreker at slik markedsføring ikke er ulovlig, når avsender har faktagrunnlaget på det tørre.

- Men det framstår som litt usaklig og barnslig. Toro må gjerne fortelle at de ikke bruker palmeolje, men trenger ikke å navngi hvem som gjør det, sier han.

- Er det noen fare for at Toros aggressive tone slår tilbake på dem selv - at forbrukerne isteden får sympati med Knorr?

- Det tror jeg ikke. Toro er en veldig sterk merkevare - den er norsk, og har solid forankring i lokalpatriotismen, sier Trond Blindheim.

